บอร์ด AQUA ไฟเขียวเงินมัดจำ 85 ลบ. ศึกษาลงทุนธุรกิจ “การบิน-โลจิสติกส์”
AQUA จับมือคมนาคมทางอากาศรายหนึ่ง เข้าศึกษาการลงทุนในธุรกิจการบิน และธุรกิจโลจิสติกส์ภาคพื้นดิน ด้วยเงินมัดจำ 85 ล้านบาท
AQUA จับมือคมนาคมทางอากาศรายหนึ่ง เข้าศึกษาการลงทุนในธุรกิจการบิน และธุรกิจโลจิสติกส์ภาคพื้นดิน ด้วยเงินมัดจำ 85 ล้านบาท
16 พ.ย. 2565

นายชัยพิพัฒน์ แก้วไตรรัตน์ กรรมการผู้จัดการ บริษัท อควา คอร์เปอเรชั่น จำกัด (มหาชน) หรือ AQUA เปิดเผยว่า ที่ประชุมคณะกรรมการบริหารบริษัทฯ ไฟเขียวการอนุมัติลงนามในบันทึกข้อตกลงที่ทำกับผู้ประกอบการคมนาคมทางอากาศรายหนึ่ง เพื่อเข้าศึกษาความเป็นไปได้ในการเข้าซื้อหุ้นสามัญของบริษัทดังกล่าว และตรวจสอบสถานะของกิจการก่อนที่จะพิจารณาทำรายการซื้อขายหุ้นสามัญ โดยเมื่อวันที่ 7 พ.ย 65 บริษัทฯ ได้ลงนามในบันทึกข้อตกลงและได้มีการวางเงินมัดจำแบบรับคืนได้เมื่อตรวจสอบสถานะกิจการเสร็จสิ้นแล้วจำนวน 85 ล้านบาท
สำหรับการเลือกเข้าศึกษาการลงทุนในธุรกิจการบินครั้งนี้  ทางบริษัทฯ เล็งเห็นแล้วว่าเป็นโอกาสการลงทุนในช่วงเวลาที่ค่อนข้างเหมาะสม เนื่องจากธุรกิจท่องเที่ยวทั่วโลกรวมถึงในประเทศไทยกำลังกลับมาฟื้นตัวอย่างเห็นได้ชัดเจน
ขณะเดียวกัน ยังเล็งให้เข้าศึกษาการลงทุนในธุรกิจโลจิสติกส์ภาคพื้นดินเจ้าใหญ่เพิ่มภายในปีนี้ด้วย
ทั้งนี้ หากการทำธุรกรรมการลงทุนใดสำเร็จเรียบร้อยแล้ว บริษัทฯจะรายงานต่อตลาดหลักทรัพย์แห่งประเทศไทย (ตลท.) และแจ้งต่อผู้ถือหุ้น และ/หรือ นักลงทุน ให้ได้รับทราบอย่างชัดเจน เพื่อให้เห็นถึงความแข็งแกร่งของการเลือกลงทุนในธุรกิจ Mega Trend ที่หลากหลายและพิสูจน์ถึงวิสัยทัศน์การลงทุนที่แม่นยำ